Document ID: 32005D0620

32005D0620
L 216/11
JURNALUL OFÍCIAL AL UNIUNII EUROPENE
DECIZIA COMISIEI
din 18 august 2005
de modificare a anexei II la Decizia 79/542/CEE a Consiliului în ceea ce privește importurile de carne proaspătă din Argentina și Rusia
[notificată cu numărul C(2005) 3147]
(Text cu relevanță pentru SEE)
(2005/620/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special articolul 8 alineatele (1) și (4),
întrucât:
(1)
Partea 1 din anexa II la Decizia 79/542/CEE a Consiliului din 21 decembrie 1979 privind întocmirea listei cu țări terțe sau cu regiuni ale acestora și de stabilire a condițiilor de sănătate animală și publică și de certificare sanitar-veterinară, pentru importul în Comunitate de anumite animale vii și de carne proaspătă obținută de la acestea (2) stabilește o listă cu țări terțe și cu regiuni ale acestora din care statele membre sunt autorizate să importe anumite animale vii și carne proaspătă obținută de la acestea.
(2)
Teritoriul AR-4 din Argentina este indemn de febră aftoasă fără vaccinare. Condițiile specifice, enumerate în partea 1 din anexa II la Decizia 79/542/CEE, țin seama, în mod corespunzător, de această situație și autorizează utilizarea certificatelor sanitar-veterinare BOV, OVI, RUW și RUF pentru acest teritoriu. Cu toate acestea, astfel cum se poate vedea la rândul referitor la teritoriul AR-4, lista cu țări terțe sau cu regiuni ale țărilor terțe din partea 1 din anexa II la această decizie este, în acest sens, incoerentă. Prin urmare, din motive de claritate și de coerență, certificatele RUW și RUF ar trebui incluse la rândul respectiv.
(3)
Data intrării în vigoare privind restricțiile geografice și temporare referitoare la teritoriul AR-8 este indicată în mod incorect și poate duce la confuzii. Prin urmare, din motive de claritate, ar trebui corectată data intrării în vigoare a perioadei de interdicție din tabelul privind condițiile specifice, care este 17 martie 2005.
(4)
Se autorizează importurile în Comunitate de carne de animale de crescătorie nedomestice, altele decât suidele și solipedele provenite din regiunea Murmansk, din Rusia. Rusia a solicitat Comisiei includerea regiunii autonome Yamalo-Nenets pe lista cu țări terțe sau cu regiuni ale țărilor terțe din care sunt autorizate importurile în Comunitate de carne proaspătă de ren.
(5)
Ca urmare a acestei solicitări, între 22 și 26 noiembrie 2004, Oficiul Alimentar și Veterinar a efectuat o misiune în regiunea Yamalo-Nenets. Concluzia acestei misiuni este că situația zoosanitară în regiune este satisfăcătoare și că autoritatea sanitară veterinară competentă furnizează garanții corespunzătoare în ceea ce privește respectarea legislației comunitare și în special a cerințelor menționate la articolul 8 alineatul (1) din Directiva 2002/99/CE. În afară de aceasta, Rusia a elaborat un plan de acțiune care pune în aplicare, în mod satisfăcător, toate recomandările formulate în raportul misiunii.
(6)
Prin urmare, ar trebui autorizate importurile în Comunitatea Europeană de carne proaspătă de animale de crescătorie nedomestice, altele decât suidele și solipedele provenite din regiunea Yamalo-Nenets.
(7)
Prin urmare, partea 1 din anexa II la Decizia 79/542/CEE ar trebui modificată în consecință.
(8)
Măsurile adoptate de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Partea 1 din anexa II la Decizia 79/542/CEE se înlocuiește cu textul anexei la prezenta decizie.
Articolul 2
Prezenta decizie intră în vigoare în a treizecea zi de la data publicării sale în Jurnalul Oficial al Uniunii Europene.
Se aplică imediat.
Articolul 3
Prezenta decizie se adresează statelor membre.
Adoptată la Bruxelles, 18 august 2005.

Labels: 17
0
3
6
18